SL Uradni list Evropske unije C 314/12

Predlog zaključka pritožbe 2007/2001

(2008/C 314/06)

Evropska komisija je prejela številne pritožbe zaradi diskriminatornega davka v Romuniji na prvo registracijo motornega vozila znotraj države. V zvezi s tem je Generalni sekretariat Evropske komisije evidentiral veliko število pritožb in pisem. Pritožbe, evidentirane pod referenčnimi številkami 2007/4078, 2007/4079, 2007/4151 in druga pisna sporočila zaskrbljenih državljanov EU so se obravnavala pod skupno referenčno številko 2007/2001.

Pristojni oddelek Komisije je zaključil preiskavo zgoraj omenjene zadeve. Z namenom primerno obvestiti ne samo pritožnike, temveč tudi vse druge zadevne osebe, se je Komisija odločila objaviti to obvestilo, da naznani skorajšnji zaključek tega primera.

Čeprav je jasno, da ne obstaja nikakršno poenotenje davkov v zvezi z osebnimi vozili na ravni Skupnosti in torej države članice lahko uvedejo takšne davke in po lastni presoji določijo njihovo raven in način obračunavanja, je ta prosta presoja vendarle omejena z določbami Pogodbe o ustanovitvi Evropske skupnosti (ES), posebno s členom 90, ki preprečuje diskriminatorno obdavčitev izdelkov, ki prihajajo iz držav članic.

Romunske določbe v zvezi z registracijo avtomobilov niso bile videti skladne s členom 90 Pogodbe ES. Posledično je Komisija 23. marca 2007 začela postopek za ugotavljanje kršitev proti Romuniji in ji izdala uradni opomin (IP/07/372). Komisija se je pri tem sklicevala na ustaljeno sodno prakso Sodišča Evropskih skupnosti, ki določa, da kadar so vozila obdavčena le enkrat, davek na rabljena motorna vozila, ki prihajajo iz druge države članice, ne sme biti nikoli višji od davka, vključenega v tržno vrednost podobnega rabljenega vozila, ki je bilo v tej državi registrirano že, ko je bilo novo. V takem primeru morajo države članice namreč upoštevati amortizacijo uvoženega rabljenega motornega vozila.

Romunija je uradni opomin upoštevala in oblikovala splošne smernice, na podlagi katerih je pripravila potrebne spremembe, vključno s formulo za izračun višine davka na registracijo avtomobilov in vrednostmi, ki jih je pri takem izračunu treba upoštevati, kot npr. točno določena lestvica za oceno amortizacije. Vendar potrebne spremembe niso bile pravočasno sprejete.

28. novembra 2007 je Komisija na Romunijo naslovila utemeljeno mnenje, s katerim je od nje zahtevala, naj ravna skladno z zakonodajo Skupnosti, kakor jo razlaga Sodišče (IP/07/1799). Temu so sledili številni strokovni sestanki in razprave o različicah osnutka zakonodaje, na podlagi katerih je Romunija 21. aprila 2008 sprejela Izredni odlok št. 50/2008 (objavljen v Uradnem listu Romunije dne 25. aprila 2008), ki je vnesel spremembe v sporno zakonodajo. Romunska vlada je potrdila tudi metodološke normative za uporabo Izrednega odloka št. 50/2008 s tem, ko je dodala poglavje V – Določitev realne amortizacije rabljenega motornega vozila – k določilom za uporabo lestvice za oceno amortizacije v prilogi 4 Izrednega odloka. S tem so romunski organi zagotovili, da se dejanska amortizacija rabljenih motornih vozil upošteva pri izračunu višine davka na registracijo avtomobila.

Poleg tega je zgoraj omenjena romunska zakonodaja odpravila diskriminatorni korelacijski koeficient, jasno opredelila „novo motorno vozilo“ in davkoplačevalcem dodelila pravico do pregleda vsakega motornega vozila posebej, preden se določi amortizacija vozila. Sprejeta zakonodaja javnosti razkriva tudi merila, na podlagi katerih se določa amortizacija rabljenih motornih vozil.

Ob upoštevanju vsega navedenega pristojni oddelek Komisije ocenjuje, da so romunske oblasti sprejele potrebne ukrepe za zagotovitev skladnosti z zakonodajo Skupnosti in tako se zdi, da je zdajšnja romunska zakonodaja o davkih na registracijo avtomobilov skladna s členom 90 Pogodbe ES.

Zato bo pristojni oddelek Komisiji predlagal, da zaključi zadevno pritožbo.